Una turista britànica, que passava la nit del dissabte a Empuriabrava, capta l’atenció de milions d’espectadors al Regne Unit

La plaça de les Palmeres va esdevenir plató de televisió per al canal britànic ITV

Com cada setmana milions de persones al Regne Unit estaven pendents de l’exitós programa Ant and Dec’s Saturday Nigth Takeaway de la cadena de televisió ITV, però en aquesta ocasió amb un valor afegit per a tots nosaltres, que la part més seguida del programa es desenvolupava des del nostre municipi. I és que un ampli equip de producció va dirigir-se fins Empuriabrava per portar a terme una sorpresa a una noia anglesa que, amb la complicitat de les seves amigues,  restava a Empuriabrava atreta per una aparent però atractiva escapada a la Costa Brava.

Tot estava preparat a Empuriabrava, des del divendres al migdia, per connectar la nit del dissabte en directe amb aquest programa televisiu. La disposició de l’Ajuntament de Castelló d’Empúries, de Port Empuriabrava i del bar El cafè del Port, van ser clau per a que es realitzés aquest espai televisiu que buscava un lloc representatiu de la Costa Brava.

L’Alcalde Salvi Güell explica que “per a l’Ajuntament és important aquest tipus d’activitats perquè promocionen el nostre municipi i esdevenen una publicitat que no representa cap despesa, més aviat tot el contrari” en al•lusió als més de 12.000 euros que la productora ha invertit en despeses de càtering i allotjament en establiments de la zona.

L'argument del programa
La connexió que va establir-se amb Empuriabrava constava de dues parts. La primera estava localitzada en un bar-restaurant de la zona on la “víctima” enganyada per les seves amigues, acudeix a sopar. És allà on apareixen les mascotes del programa i on la noia britànica detecta que ha estat víctima del programa televisiu.


La segona part transcorre en un plató improvisat a la plaça de les Palmeres on un porquet gegant espera a la noia. Sobre d’ell haurà de sacsejar l’animal perquè dipositi fins a 5.000 lliures; d’aquesta manera la “víctima” aconsegueix un premi econòmic prou important.

[image: image1.jpg]



La Costa Brava és un destí molt interessant per al públic britànic, i Empuriabrava dissabte a la nit, va convertir-se en un reclam visual molt important, ja que podia observar-se al programa la zona portuària i la característica torre del club nàutic.

La web del Ant and Dec’s Saturday Nigth Takeaway ofereix un enllaç amb l’Ajuntament de Castelló d’Empúries i Marina d’Empuriabrava.

